Απόφαση της Επιτροπής

της 29ης Ιανουαρίου 2003

με την οποία εγκρίνονται τα μέτρα που κοινοποιήθηκαν από το Βέλγιο σύμφωνα με το άρθρο 6 παράγραφος 6 της οδηγίας 94/62/EΚ του Ευρωπαϊκού Κοινοβουλίου και του Συμβουλίου σχετικά με τις συσκευασίες και τα απορρίμματα συσκευασίας

[κοινοποιηθείσα υπό τον αριθμό Ε(2003) 361]

(Τα κείμενα στην ολλανδική και τη γαλλική γλώσσα είναι τα μόνα αυθεντικά)

(Κείμενο που παρουσιάζει ενδιαφέρον για τον ΕΟΧ)

(2003/82/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 94/62/EΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, σχετικά με τις συσκευασίες και τα απορρίμματα συσκευασίας(1), και ιδίως το άρθρο 6 παράγραφος 6,

Ύστερα από διαβούλευση με την επιτροπή που έχει ιδρυθεί σύμφωνα με το άρθρο 21 της οδηγίας 94/62/EΚ,

Εκτιμώντας τα ακόλουθα:

I. ΔΙΑΔΙΚΑΣΙΑ

1. Οδηγία 94/62/EΚ

Στόχος της οδηγίας 94/62/EΚ σχετικά με τις συσκευασίες και τα απορρίμματα συσκευασίας, η οποία βασίζεται στο άρθρο 95 (πρώην άρθρο 100 Α) της συνθήκης, είναι να εναρμονιστούν τα διάφορα εθνικά μέτρα που αφορούν τη διαχείριση των συσκευασιών και των απορριμμάτων συσκευασίας προκειμένου, αφενός, να αποτραπούν ή να μειωθούν οι σχετικές επιπτώσεις στο περιβάλλον, επιτυγχάνοντας, κατ' αυτόν τον τρόπο, υψηλό επίπεδο προστασίας του περιβάλλοντος, και, αφετέρου, να διασφαλιστεί η λειτουργία της εσωτερικής αγοράς και να αποφευχθούν εμπόδια στο εμπόριο καθώς και στρεβλώσεις και περιορισμοί του ανταγωνισμού εντός της Κοινότητας. Προς το σκοπό αυτό, στο άρθρο 6 παράγραφος 1 της οδηγίας ορίζονται, μεταξύ άλλων, ποσοτικοί στόχοι που πρέπει να επιτευχθούν από τα κράτη μέλη για την ανάκτηση και ανακύκλωση απορριμμάτων συσκευασίας.

Στο άρθρο 6 παράγραφος 1 στοιχείο α) της οδηγίας ορίζεται ότι, το αργότερο έως την 30ή Ιουνίου 2001, πρέπει να ανακτάται το 50 % τουλάχιστον και το 65 % το πολύ του βάρους των απορριμμάτων συσκευασίας. Σύμφωνα με το άρθρο 6 παράγραφος 1 στοιχείο β), στο πλαίσιο του γενικού αυτού ποσοτικού στόχου και εντός της ίδιας προθεσμίας, πρέπει να ανακυκλώνεται το 25 % τουλάχιστον και το 45 % το πολύ του βάρους του συνόλου των υλικών συσκευασίας που περιέχονται στα απορρίμματα συσκευασίας, και οπωσδήποτε το 15 % κατά βάρος κάθε χωριστού υλικού συσκευασίας.

Με το άρθρο 6 παράγραφος 6 της οδηγίας θεσπίζεται διαδικασία παρακολούθησης για να εξασφαλιστεί η συνοχή μεταξύ διαφόρων στρατηγικών που επιλέγουν τα κράτη μέλη, ιδίως για να εξασφαλιστεί ότι οι στόχοι που θα οριστούν σε κάθε κράτος μέλος δεν θα παρεμποδίσουν τα άλλα κράτη μέλη να συμμορφωθούν με την οδηγία ή δεν συνιστούν στρεβλώσεις της εσωτερικής αγοράς.

Με βάση αυτή τη διάταξη, η Επιτροπή πρέπει να επικυρώνει τα μέτρα αυτά ύστερα από κατάλληλο έλεγχο.

2. Το κοινοποιηθέν μέτρο

2.1. Ιστορικό

Στο Βέλγιο, το ομοσπονδιακό κράτος έχει αρμοδιότητα να μεταφέρει στην εθνική νομοθεσία την οδηγία 94/62/EΚ μόνον όσον αφορά ζητήματα σχετιζόμενα με τα προϊόντα (για παράδειγμα το άρθρο 9 και το παράρτημα ΙΙ). Ο καθορισμός των στόχων για την ανάκτηση και ανακύκλωση των υλικών συσκευασίας που περιέχονται στα απορρίμματα συσκευασίας, οι οποίοι ορίζονται στο άρθρο 6 της οδηγίας 94/62/EΚ, έγκειται αποκλειστικώς στην αρμοδιότητα των περιφερειών του Βελγίου.

Για να εξασφαλιστεί η συνοχή και η συνεπής μεταφορά στο εθνικό δίκαιο και εφαρμογή της οδηγίας 94/62/EΚ, και ιδίως του άρθρου 6, οι τρεις περιφέρειες του Βελγίου θεώρησαν αναγκαίο να συνάψουν, στις 30 Μαΐου 1996, συμφωνία συνεργασίας σχετικά με την πρόληψη και τη διαχείριση απορριμμάτων συσκευασίας (εφεξής καλούμενη "συμφωνία συνεργασίας")(2).

Στο άρθρο 3 παράγραφος 2 της συμφωνίας συνεργασίας του 1996 καθορίζονται οι ακόλουθοι στόχοι ανακύκλωσης και ανάκτησης οι οποίοι πρέπει να επιτευχθούν από τους εμπλεκόμενους οικονομικούς παράγοντες, και στις τρεις περιφέρειες του Βελγίου, δηλαδή τη Φλάνδρα, τη Βαλονία και τις Βρυξέλλες, όσον αφορά τόσο τα οικιακά όσο και τα βιομηχανικά απορρίμματα συσκευασίας:

>ΘΕΣΗ ΠΙΝΑΚΑ>

Η συμφωνία συνεργασίας κοινοποιήθηκε από τις βελγικές αρχές στις 13 Ιουλίου 1996 σε συμμόρφωση με το άρθρο 6 παράγραφος 6 και επιβεβαιώθηκε με την απόφαση 1999/652/ΕΚ της Επιτροπής(3).

2.2. Αναθεώρηση της συμφωνίας συνεργασίας

Την 1η Αυγούστου 2001, οι βελγικές αρχές κοινοποίησαν στην Επιτροπή ένα σχέδιο αναθεώρησης της συμφωνίας συνεργασίας, στο πλαίσιο της διαδικασίας που ορίζεται στην οδηγία 83/189/EΚ του Συμβουλίου(4). Στόχος του κοινοποιηθέντος μέτρου είναι η αύξηση των στόχων ανακύκλωσης και ανάκτησης που καθορίστηκαν με το άρθρο 3 της συμφωνίας συνεργασίας του 1996.

Το αναθεωρημένο άρθρο 3 της συμφωνίας συνεργασίας θα πρέπει να προβλέπει τους ακόλουθους στόχους:

>ΘΕΣΗ ΠΙΝΑΚΑ>

Οι αναθεωρημένοι αυτοί στόχοι βασίζονται σε ανάλυση κόστους-οφέλους που διεξήγαγαν οι βελγικές αρχές.

Στο άρθρο 3 παράγραφος 2 προβλέπεται ότι η μέθοδος υπολογισμού για την επίτευξη αυτών των στόχων ανακύκλωσης και ανάκτησης θα καθοριστεί από τη διαπεριφερειακή επιτροπή για τις συσκευασίες (Interregionale Verpakkingscommissie)(5). Περαιτέρω αναφέρεται ότι ο συνολικός στόχος ανάκτησης ισούται με το άθροισμα του επιτευχθέντος στόχου ανακύκλωσης, της ανακύκλωσης οργανικών ουσιών και της ανάκτησης ενέργειας, και ότι η μηχανική ανακύκλωση μπορεί να συνυπολογιστεί για την επίτευξη του στόχου ανακύκλωσης. Από την 1η Ιανουαρίου 2003, η διαπεριφερειακή επιτροπή για τις συσκευασίες θα διατυπώσει νέες προτάσεις για τους συνολικούς στόχους ανακύκλωσης και ανάκτησης που θα ισχύουν από το 2003. Αυτοί οι μελλοντικοί στόχοι θα εξαρτηθούν από την εξέλιξη των δυναμικοτήτων ανακύκλωσης και ανάκτησης και από τους τρόπους επιλεκτικής συλλογής.

Τέλος, πρέπει να σημειωθεί ότι η αναθεωρημένη συμφωνία συνεργασίας δεν θα έχει αναδρομική ισχύ. Οι αυξημένοι στόχοι θα ισχύουν από τη στιγμή δημοσίευσης της αναθεωρημένης συμφωνίας συνεργασίας στην επίσημη εφημερίδα του Βελγίου.

3. Γνώμες

Στο άρθρο 6 παράγραφος 6 της οδηγίας ορίζεται ότι η Επιτροπή λαμβάνει απόφαση, αφού ελέγξει τα μέτρα σε συνεργασία με τα κράτη μέλη. Προς το σκοπό αυτό, η Επιτροπή ζήτησε τη γνώμη των κρατών μελών επί της κοινοποίησης, στο πλαίσιο της επιτροπής που συστήθηκε βάσει του άρθρου 21 της οδηγίας 94/62/EΚ (εφεξής "επιτροπή του άρθρου 21").

Μια πρώτη ανταλλαγή απόψεων πραγματοποιήθηκε στη συνεδρίαση της εν λόγω επιτροπής της 6ης Φεβρουαρίου 2002. Τα κράτη μέλη κλήθηκαν να αποστείλουν γραπτές παρατηρήσεις στην Επιτροπή. Κατά τη συνεδρίαση της επιτροπής της 6ης Φεβρουαρίου 2002, η αντιπροσωπεία του Βελγίου εξήγησε την άποψή της ότι δεν δημιουργείται πρόβλημα εάν το Βέλγιο θέσει υψηλότερους εθνικούς στόχους για την ανακύκλωση των συσκευασιών. Κατά τη γνώμη τους, οι εξαγωγικές αγορές είναι ικανές να απορροφήσουν τις πρόσθετες ποσότητες απορριμμάτων συσκευασίας και επομένως δεν θα υπάρξουν προβλήματα δυναμικότητας τα οποία θα απέτρεπαν την Επιτροπή να αποδεχθεί τη βελγική πρόταση. Η Γαλλία αμφισβήτησε αυτήν την παραδοχή και ανέφερε ότι ενδεχομένως να αντιταχθεί στην πρόταση για υψηλότερους εθνικούς στόχους του Βελγίου. Η Ισπανία και η Ιταλία διατύπωσαν επίσης μια γενική ανησυχία για τις επιπτώσεις στην εσωτερική αγορά τυχόν υψηλότερων εθνικών στόχων.

Στις 29 Απριλίου 2002, η Γαλλία υπέβαλε γραπτές παρατηρήσεις για την κοινοποίηση του Βελγίου στην Επιτροπή. Οι γαλλικές αρχές διατύπωσαν τη συγκεκριμένη ανησυχία ότι τα αυξημένα ποσοστά ανακύκλωσης της αναθεωρημένης συμφωνίας συνεργασίας μπορούν να οδηγήσουν σε προβλήματα δυναμικότητας στο γαλλικό κλάδο ανακύκλωσης γυαλιού. Δεδομένου ότι το Βέλγιο δεν διαθέτει πλέον εγκαταστάσεις ανακύκλωσης γυαλιού(6), θα εξάγει τις προς ανακύκλωση ποσότητες γυαλιού στις εγκαταστάσεις ανακύκλωσης των γειτονικών χωρών, συμπεριλαμβανόμενης της Γαλλίας. Στη Γαλλία, η δυναμικότητα ανακύκλωσης γυαλιού είναι περιορισμένη. Η αύξηση των εξαγωγών γυαλιού προς τη Γαλλία θα μπορούσε να δημιουργήσει προβλήματα δυναμικότητας στη Γαλλία. Επιπλέον, το γυαλί που εξάγει το Βέλγιο είναι φτηνότερο από το γαλλικό. Συνεπώς, οι γαλλικές αρχές εξέφρασαν την ανησυχία τους ότι το μέτρο του Βελγίου ενδέχεται να προκαλέσει στρεβλώσεις της εσωτερικής αγοράς και να παρεμποδίσει τη Γαλλία να επιτύχει τις υποχρεώσεις της στο πλαίσιο της οδηγίας.

Στις 15 Μαΐου 2002, η Επιτροπή ζήτησε από το Βέλγιο να διευκρινίσει ορισμένα στοιχεία της κοινοποίησής του. Σε απάντηση σε αυτό το αίτημα, η Επιτροπή έλαβε πρόσθετες πληροφορίες από τις βελγικές αρχές στις 20 Ιουνίου 2002.

Κατά τη συνεδρίαση της επιτροπής του άρθρου 21, της 25ης Ιουλίου 2002, η Επιτροπή παρουσίασε μια επισκόπηση των πληροφοριών που της διαβίβασαν οι βελγικές αρχές και των ανησυχιών των γαλλικών αρχών. Ορισμένα άλλα κράτη μέλη, ιδίως η Ιταλία και η Ισπανία, ανέφεραν τις αμφιβολίες τους ως προς το εάν το Βέλγιο διαθέτει την κατάλληλη δυναμικότητα ανακύκλωσης γυαλιού. Το Βέλγιο διευκρίνισε ότι απώλεσε τη δυναμικότητα ανακύκλωσης γυαλιού που διέθετε, λόγω ανταγωνισμού στην εσωτερική αγορά.

II. ΕΚΤΙΜΗΣΗ

Σε αυτή την περίπτωση, το Βέλγιο ζήτησε παρέκκλιση από το άρθρο 6 παράγραφος 1 στοιχεία α) και β) της οδηγίας 94/62/ΕΚ. Σύμφωνα με το άρθρο 6 παράγραφος 6 της οδηγίας, ένα κράτος μέλος επιτρέπεται να υπερβαίνει τους στόχους που καθορίζονται στο άρθρο 6 παράγραφος 1 στοιχεία α) και β) εάν διαθέτει προς το σκοπό αυτό τις κατάλληλες δυναμικότητες ανακύκλωσης και ανάκτησης. Τα μέτρα πρέπει να λαμβάνονται χάριν υψηλού επιπέδου προστασίας του περιβάλλοντος, υπό την προϋπόθεση ότι δεν προκαλούν στρεβλώσεις στην εσωτερική αγορά και δεν παρεμποδίζουν τη συμμόρφωση των άλλων κρατών μελών με την οδηγία. Επίσης δεν επιτρέπεται να αποτελούν αυθαίρετο μέσο διάκρισης ή συγκεκαλυμμένο περιορισμό του εμπορίου μεταξύ των κρατών μελών.

Στη συνέχεια η Επιτροπή θα εκτιμήσει εάν το μέτρο που κοινοποίησε το Βέλγιο βρίσκεται σε συμμόρφωση με τις ανωτέρω προϋποθέσεις.

α) Κατάλληλες δυνατότητες ανάκτησης και ανακύκλωσης

Η απαίτηση αυτή ερμηνεύεται από την Επιτροπή ως μη επιβάλλουσα στα κράτη μέλη πλήρη αυτάρκεια στο θέμα της ανακύκλωσης και ανάκτησης. Τα κράτη μέλη έχουν επίσης τη δυνατότητα να αναζητήσουν διέξοδο στις δυναμικότητες που διαθέτουν άλλα κράτη μέλη ή τρίτες χώρες προκειμένου να εκπληρώσουν τους στόχους τους ως προς την ανακύκλωση και ανάκτηση. Τούτο καθιστά ωστόσο δύσκολη την ακριβή ποσοτικοποίηση των διαθέσιμων δυναμικοτήτων, δεδομένου ότι η ανακύκλωση λαμβάνει χώρα σε μια ανοικτή διεθνή αγορά.

Το κριτήριο αυτό χρησιμεύει επίσης για να εξασφαλιστεί ότι τα μέτρα που λαμβάνονται από ένα κράτος μέλος δεν έχουν ως αποτέλεσμα προβλήματα συμμόρφωσης άλλων κρατών μελών με την οδηγία και κατά συνέπεια θα πρέπει να εφαρμοστεί σε συνδυασμό με τα άλλα κριτήρια που ορίζονται στο άρθρο 6 παράγραφος 6. Στην πράξη, η συμμόρφωση με αυτό το κριτήριο αποτελεί ένδειξη συμμόρφωσης με τα κατωτέρω αναφερόμενα κριτήρια στα στοιχεία β) και γ). Συγκεκριμένα, σε περίπτωση καθορισμού στόχων που υπερβαίνουν τους καθοριζόμενους στο άρθρο 6 παράγραφος 1, θα πρέπει να εξασφαλιστεί ότι δεν αποβαίνουν εις βάρος των προγραμμάτων συλλογής και ανακύκλωσης σε άλλα κράτη μέλη.

Από τις συζητήσεις με τα άλλα κράτη μέλη προέκυψε ότι ορισμένα κράτη μέλη έχουν αμφιβολίες σχετικά με το εάν το Βέλγιο διαθέτει τις κατάλληλες δυναμικότητες ανάκτησης και ανακύκλωσης γυαλιού και η Γαλλία διατύπωσε ανησυχίες ως προς τις δικές της δυναμικότητες ανακύκλωσης γυαλιού. Οι βελγικές αρχές δήλωσαν ότι δεν υπάρχουν προβλήματα δυναμικότητας επειδή υπάρχουν επαρκείς δυναμικότητες ανακύκλωσης στις παραμεθόριες περιοχές των γειτονικών του χωρών (ιδίως της Γερμανίας, των Κάτω Χωρών και της Γαλλίας). Το κυριότερο, κατά την άποψή τους, μια περιοριστική εφαρμογή του κριτηρίου που προβλέπεται στο άρθρο 6 παράγραφος 6 της οδηγίας 94/62/ΕΚ αντιβαίνει στην εσωτερική αγορά, δεδομένου ότι το Βέλγιο απώλεσε τη δυναμικότητα ανακύκλωσης γυαλιού που διέθετε ακριβώς λόγω του ανταγωνισμού στην εσωτερική αγορά. Επιπλέον, το κοινοποιηθέν μέτρο δεν έχει αρνητική επίπτωση επειδή, στην πράξη, οι προτεινόμενοι στόχοι έχουν ήδη επιτευχθεί. Το 1999, ο επιτετραμμένος φορέας για τα οικιακά απόβλητα του Βελγίου ανακοίνωσε ποσοστό ανακύκλωσης 73 % και ο επιτετραμμένος φορέας για τα βιομηχανικά απόβλητα ανακοίνωσε ποσοστό ανακύκλωσης 77,9 %. Όσον αφορά την τιμή του βελγικού γυαλιού, οι βελγικές αρχές διευκρίνισαν ότι η τιμή του βελγικού γυαλιού καθορίζεται με δημόσιο διαγωνισμό. Βάσει αυτών των διαγωνισμών, φαίνεται ότι από το 2002 οι εξαγωγές προς τη Γαλλία θα ελαττωθούν και θα αυξηθούν οι εξαγωγές προς τις Κάτω Χώρες και τη Γερμανία.

Πρέπει να σημειωθεί ότι από την τελευταία τροποποίηση του 1996, η κατάσταση στη βελγική αγορά γυαλιού έχει αλλάξει επειδή το σημαντικότερο κέντρο ανακύκλωσης του Βελγίου σταμάτησε να λειτουργεί λόγω ανταγωνισμού στην εσωτερική αγορά. Ωστόσο, η κατάσταση για τις μεταλλικές συσκευασίες, τα μη σιδηρούχα μέταλλα, τη μηχανική ανακύκλωση συνθετικών υλικών και τις συσκευασίες από χαρτί και χαρτόνι στη βελγική αγορά δεν έχει αλλάξει από την κοινοποίηση του 1996. Για αυτά τα υλικά, το Βέλγιο διαθέτει επαρκή δυναμικότητα ανακύκλωσης στο έδαφός του.

Βάσει των ανωτέρω, η Επιτροπή συμπεραίνει ότι εφόσον δεν υπάρχει υποχρέωση ανακύκλωσης των συσκευασιών εντός μιας χώρας, το μέτρο πρέπει να αντιμετωπισθεί στο πλαίσιο μιας συνολικής εκτίμησης της ευρωπαϊκής ή/και της παγκόσμιας αγοράς για τα ανακυκλωμένα υλικά. Επομένως, εφόσον δεν υπάρχει γενικός κορεσμός της αγοράς λόγω τεχνικών περιορισμών και περιορισμών οφειλόμενων στην αγορά που δεν μπορούν να ξεπεραστούν με πρόσθετη χρηματοδότηση, θα πρέπει να θεωρηθεί ότι υπάρχουν διαθέσιμες οι κατάλληλες δυναμικότητες, ανεξαρτήτως εάν βρίσκονται εντός ή εκτός του ενδιαφερόμενου κράτους μέλους. Γενικά, φαίνεται ότι αυτό ισχύει για τους στόχους που προβλέπει το Βέλγιο. Εντούτοις, εμφανίζονται κάποια σημάδια κορεσμού της αγοράς γυαλιού. Από τις διαθέσιμες πληροφορίες ωστόσο, είναι αδύνατον να εξαχθεί ένα γενικό συμπέρασμα ότι δεν υπάρχουν οι κατάλληλες δυναμικότητες για μεγαλύτερες ποσότητες υλικού.

β) Πιθανές στρεβλώσεις της εσωτερικής αγοράς

Στρεβλώσεις της εσωτερικής αγοράς συμβαίνουν όταν υψηλά ποσοστά ανακύκλωσης συνοδεύονται από υψηλό βαθμό χρηματοδότησης μέσω π.χ. τελών αδείας, με αποτέλεσμα χαμηλότερες τιμές των δευτερογενών υλικών. Εάν σε μια άλλη χώρα το επίπεδο φιλοδοξίας είναι χαμηλότερο και δίνεται λιγότερη χρηματοδότηση, τα δευτερεύοντα υλικά εγχώριας συλλογής θα είναι ακριβότερα από τα εισαγόμενα υλικά. Εάν, επιπλέον, οι δυναμικότητες ανακύκλωσης είναι περιορισμένες, ενδέχεται οι χώρες με χαμηλές φιλοδοξίες να συναντούν δυσκολίες στην εξεύρεση αγοράς για τα δικά τους συλλεγχθέντα υλικά.

Από τις συζητήσεις με τα άλλα κράτη μέλη προέκυψε ότι ορισμένα κράτη μέλη φοβούνται μήπως υπάρξουν στρεβλώσεις της εσωτερικής αγοράς. Οι βελγικές αρχές δηλώνουν ότι παρόμοιος κίνδυνος δεν υπάρχει δεδομένου του μικρού μεγέθους της βελγικής αγοράς και της προοδευτικής εφαρμογής του κοινοποιηθέντος μέτρου. Στην πράξη, το κοινοποιηθέν μέτρο δεν έχει καμία επίπτωση επειδή το ποσοστό ανακύκλωσης γυαλιού που έχει ήδη επιτύχει το Βέλγιο είναι πολύ υψηλότερο από το προτεινόμενο με το κοινοποιηθέν μέτρο (το Βέλγιο ανέφερε ποσοστό ανακύκλωσης των συσκευασιών γυαλιού 87,5 % για το 2001). Η ανακύκλωση γυαλιού ανατίθεται βάσει δημοσίων διαγωνισμών, μέσω των οποίων καθορίζεται η τιμή του βελγικού γυαλιού. Τέλος, φαίνεται ότι έχει επιτευχθεί η μέγιστη ικανότητα συλλογής στη βελγική αγορά και επομένως στο μέλλον αναμένεται ότι το ποσό συλλεγόμενου γυαλιού δεν θα αυξηθεί σημαντικά.

Η Επιτροπή θεωρεί ότι το μικρό μέγεθος της βελγικής αγοράς δεν μπορεί να χρησιμοποιηθεί ως επιχείρημα για διακριτική μεταχείριση σε σχέση με μεγαλύτερες χώρες. Παρομοίως, τα υφιστάμενα υψηλά ποσοστά ανακύκλωσης και η μικρή πιθανότητα μεγαλύτερης αύξησής τους δεν αποκλείουν να υπάρχουν ήδη στρεβλώσεις της εσωτερικής αγοράς. Ωστόσο, δεδομένου ότι η ανακύκλωση γυαλιού ανατίθεται βάσει δημοσίων διαγωνισμών, μπορεί να θεωρηθεί ότι η τιμή είναι ίση με την τιμή στην ευρωπαϊκή ή/και την παγκόσμια αγορά υαλοθραύσματος. Επομένως, το επίπεδο χρηματοδότησης δεν αναμένεται να είναι σημαντικά διαφορετικό από αυτό άλλων χωρών. Είναι συνεπώς δύσκολο να προσδιοριστεί με επαρκή βαθμό βεβαιότητας εάν οι βελγικοί στόχοι έχουν ή πρόκειται να έχουν στρεβλωτικές επιπτώσεις στην εσωτερική αγορά.

Βάσει αυτών, η Επιτροπή συμπεραίνει ότι δεν διαθέτει επαρκή στοιχεία που να τεκμηριώνουν ότι οι στόχοι ανακύκλωσης και ανάκτησης που έχει θέσει το Βέλγιο θα μπορούσαν να οδηγήσουν σε πιθανές στρεβλώσεις της εσωτερικής αγοράς.

γ) Μη παρεμπόδιση της συμμόρφωσης άλλων κρατών με την οδηγία

Στόχος του κριτηρίου αυτού είναι να εκτιμηθεί εάν ένα εθνικό μέτρο παρεμποδίζει άλλα κράτη μέλη να συμμορφωθούν με τους στόχους της οδηγίας. Όπως αναφέρεται στο στοιχείο β), αυτό μπορεί να συμβεί εάν παρέχεται υψηλή χρηματοδότηση σε μια χώρα, ενώ σε άλλες χώρες το επίπεδο χρηματοδότησης είναι χαμηλότερο, και εάν οι δυναμικότητες ανακύκλωσης είναι περιορισμένες.

Για την αξιολόγηση των κοινοποιηθέντων μέτρων με βάση αυτό το κριτήριο θα πρέπει κατ' αρχήν να ληφθεί υπόψη η γνώμη των κρατών μελών στα οποία θα μπορούσε να διακυβευθεί η συμμόρφωση προς τους στόχους της οδηγίας λόγω μέτρων που έχουν καθοριστεί από άλλα κράτη μέλη. Η Γαλλία ανέφερε ότι το κοινοποιηθέν μέτρο θα μπορούσε να θέσει σε κίνδυνο την εκπλήρωση των υποχρεώσεων του εν λόγω κράτους μέλους που απορρέουν από την οδηγία, όσον αφορά το γυαλί.

Όπως και στο σκεπτικό του στοιχείου β) η Επιτροπή δεν διαθέτει επαρκώς σαφή στοιχεία ότι το μέτρο που κοινοποίησε το Βέλγιο θα μπορούσε να οδηγήσει σε παρεμπόδιση της συμμόρφωσης με τις υποχρεώσεις αυτού του κράτους μέλους που απορρέουν από την οδηγία.

δ) Δεν αποτελούν αυθαίρετο μέσο διάκρισης

Τα μέτρα του Βελγίου εφαρμόζονται χωρίς διάκριση για όλα τα απορρίμματα συσκευασίας, ανεξαρτήτως εάν προέρχονται από εγχώρια ή εισαγόμενα προϊόντα. Από τις συζητήσεις με τα άλλα κράτη μέλη δεν προέκυψε ότι το μέτρο του Βελγίου θα μπορούσε να αποτελεί οιοδήποτε αυθαίρετο μέσο διάκρισης.

ε) Μη συγκαλυμμένος περιορισμός του εμπορίου μεταξύ κρατών μελών

Το κριτήριο αυτό αφορά ενδεχόμενους περιορισμούς σε εισαγωγές προϊόντων από άλλα κράτη μέλη και έμμεση προστασία της εγχώριας παραγωγής. Τα απορρίμματα συσκευασίας στα οποία αναφέρεται το βελγικό μέτρο είναι εμπορεύματα που εμπίπτουν στο πεδίο εφαρμογής των άρθρων 28 έως 30 της συνθήκης ΕΚ και, κατά συνέπεια, μέτρα που λαμβάνονται στον τομέα της διαχείρισης απορριμμάτων ενδέχεται επίσης, υπό ορισμένες συνθήκες, να περιορίζουν το εμπόριο ή να προστατεύουν την εγχώρια παραγωγή. Στη συγκεκριμένη περίπτωση, το περιεχόμενο του βελγικού μέτρου και η εφαρμογή του δεν φαίνεται να οδηγούν στο συμπέρασμα ότι το μέτρο που κοινοποίησε το Βέλγιο προκαλεί περιορισμούς στο εμπόριο.

III. ΣΥΜΠΕΡΑΣΜΑ

Η Επιτροπή, με βάση τις πληροφορίες που παρέσχε το Βέλγιο και τα αποτελέσματα των διαβουλεύσεων των κρατών μελών που περιγράφονται ανωτέρω, συμπεραίνει ότι το μέτρο που κοινοποίησε το Βέλγιο σύμφωνα με το άρθρο 6 παράγραφος 6 της οδηγίας 94/62/ΕΚ πρέπει να επικυρωθεί, δεδομένου πως διαπίστωσε ότι:

- υπάρχουν διαθέσιμες επαρκείς δυναμικότητες ανάκτησης και ανακύκλωσης του συλλεγόμενου βάσει των βελγικών στόχων υλικού,

- το μέτρο δεν οδηγεί σε στρεβλώσεις της εσωτερικής αγοράς,

- το μέτρο δεν παρεμποδίζει τη συμμόρφωση άλλων κρατών μελών με την οδηγία,

- το μέτρο δεν συνιστά αυθαίρετο μέσο διάκρισης,

- το μέτρο δεν συνιστά συγκεκαλυμμένο περιορισμό του εμπορίου μεταξύ κρατών μελών.

Πρέπει ωστόσο να σημειωθεί ότι έχουν αναφερθεί σημεία κορεσμού της αγοράς του συλλεγόμενου υαλοθραύσματος. Το Βέλγιο ενθαρρύνεται να παρακολουθεί την αγορά γυαλιού με ιδιαίτερη προσοχή και να εξασφαλίζει ότι τα επίπεδα συλλογής στο Βέλγιο δεν υπερβαίνουν τις δυναμικότητες της αγοράς γυαλιού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επικυρώνεται το κοινοποιηθέν από το Βέλγιο μέτρο που υπερβαίνει το μέγιστο στόχο ανάκτησης και ανακύκλωσης, ο οποίος ορίζεται αντιστοίχως στο άρθρο 6 παράγραφος 1 στοιχεία α) και β) της οδηγίας 94/62/ΕΚ.

Άρθρο 2

Η παρούσα απόφαση απευθύνεται στο Βασίλειο του Βελγίου.

Βρυξέλλες, 29 Ιανουαρίου 2003.

Για την Επιτροπή

Margot Wallström

Μέλος της Επιτροπής

(1) ΕΕ L 365 της 31.12.1994, σ. 10.

(2) Σε αυτήν ορίζεται ότι οι οικονομικοί παράγοντες (συσκευαστές και χρήστες συσκευασιών, καθώς και εισαγωγείς προϊόντων που έχουν συσκευαστεί εκτός Βελγίου) είναι υποχρεωμένοι, είτε οι ίδιοι είτε με ανάθεση σε τρίτο (άρθρο 7 παράγραφος 1 της συμφωνίας συνεργασίας), να παραλαμβάνουν και να ανακυκλώνουν/ανακτούν υλικά συσκευασίας που περιέχονται σε απορρίμματα συσκευασίας που έχουν δημιουργηθεί στην αγορά (άρθρο 6 της συμφωνίας συνεργασίας), καθώς και να επιτύχουν ποσοτικούς στόχους ανακύκλωσης και ανάκτησης (άρθρο 3 παράγραφος 2 της συμφωνίας συνεργασίας).

(3) ΕΕ L 257 της 2.10.1999, σ. 20.

(4) ΕΕ L 109 της 26.4.1983, σ. 8. Η εν λόγω οδηγία αντικαταστάθηκε από την οδηγία 98/34/EΚ του Ευρωπαϊκού Κοινοβουλίου και του Συμβουλίου (ΕΕ L 204 της 21.7.1998, σ. 37).

(5) Για το 2001, η μέθοδος υπολογισμού είναι ταυτόσημη με τη μέθοδο υπολογισμού του 1996.

(6) Όπως ανέφεραν οι βελγικές αρχές στην κοινοποίησή τους, η κατάσταση για το γυαλί στη βελγική αγορά έχει αλλάξει από την εποχή της κοινοποίησης της αρχικής συμφωνίας συνεργασίας το 1996. Πράγματι, ο όμιλος Verlipack, η μοναδική βελγική επιχείρηση ανακύκλωσης του γυαλιού που εναποθέτουν τα νοικοκυριά, με δυνατότητα ανακύκλωσης περίπου 160000 τόνων γυαλιού ετησίως, έπαυσε να λειτουργεί το 1999. Οι βελγικές αρχές ωστόσο ανέφεραν το επιχείρημα ότι δεν θα παρουσιαστούν προβλήματα δυναμικότητας στον κλάδο του γυαλιού, επειδή τα γειτονικά κράτη μέλη διαθέτουν επαρκή ικανότητα ανακύκλωσης.